Region Nordjylland har på to et halvt år bragt deres ventetider til øjenlæger markant ned. Simpelthen ved at ansætte flere læger.

Borgere i Region Midtjylland må vente op til et år på øjenbehandlinger, det kunne TVMIDTVEST fortælle tirsdag. Men det er ikke en umulig opgave at nedbringe ventetiden til øjenlæger, det viser erfaringerne fra Region Nordjylland. - Udviklingen er gået den rigtige vej, og den gennemsnitlige ventetid er faldet i vores region, siger Ulla Astman (S), der er formand for Region Nordjylland. I slutningen af 2014 kæmpede Region Nordjylland med en rekordhøj ventetid på i gennemsnit 50 uger for ikke-akutte patienter. I dag er ventetiden bragt ned til 28 uger. - Den primære grund er, at vi fået besat to ledige klinikker i Vendsyssel, og så oprettede regionen et ekstra ydernummer altså en ekstra klinik i 2016. Det er klart, det har været med til at bevæge den gennemsnitlige ventetid ned, siger Ulla Astman. Ventetiden hos øjenlægerne i vores del af Region Midtjylland er igennemsnit en måned højere end Region Nordjylland. Alligevel mener Jørgen Nørby (V), der er formand for det rådgivende udvalg vedrørende nære sundheds-tilbud i Region Midtjylland, ikke, der er akut behov for at investere i flere øjenlæger ligesom i Region Nordjylland. - Det er jo et spørgsmål om prioritering. Skal vi have to nye ydernumre til øjenlæger, så snakker vi i omegnen af ti millioner kroner. Personligt må jeg sige, at kræftområdet har højere prioritet for mig, siger han. Og i Region Nordjylland tyder det heller ikke på, at der umiddelbart er flere investeringer på vej for at nedbringe ventetiden til øjenbehandlinger yderligere. - Dem, der står og venter, vil altid sige, at det skal være meget hurtigt. Men det er jo hele tiden afvejningen af, hvordan er det, vi skal prioritere vores fælles penge. Skal vi finde flere midler til flere øjenlæger, så skal de tages et andet sted fra, siger Ulla Astman. De tre ekstra læger koster Region Nordjylland cirka 7,5 millioner kroner om året. Til efterårets budgetforhandlinger vil Region Nordjylland kigge på, om at der skal gives flere penge til speciallægeområdet